**Разширена отговорност**

Принципът „Разширена отговорност на производителя“ (РОП) е екологичен принцип, който се прилага като съвкупност от мерки с цел намаляване на общото въздействие върху околната среда от даден продукт и въвежда задължения и отговорности за производителя на продукта по време на целия му жизнен цикъл. Тези действия включват ограничаване на съдържанието на опасни вещества, обратно приемане, повторна употреба, рециклиране, оползотворяване и обезвреждане на отпадъците, получени в резултат на употребата на продукта. (МОСВ, Анализ и оценка на въведените схеми за управление на отпадъците на принципа „Отговорност на производителя“ и „Замърсителят плаща“)

В България се прилагат няколко основни схеми за управление на отпадъците в съответствие с националното законодателство.

В схемата *„Разширена отговорност на производителя (РОП) относно 6 групи масоворазпространени отпадъци (МРО)“* отговорните лицата, пускащи на пазара продукти, които след тяхната употреба се превръщат в МРО, стават задължени лица с отговорност за:

* предотвратяване и намаляване на отпадъци, образувани при производството на техните продукти
* проектиране и разработване на продукти, които подлежат на многократна употреба, са технически издръжливи, не съдържат или имат ограничено съдържание на материали и вещества, представляващи риск за околната среда;
* развиване на пазари за повторната употреба и рециклирането на отпадъците, образувани след крайната употреба на пусканите на пазара продукти.

В *„Схемата за отговорност на домакинствата и на другите лица, които генерират подобни на битовите отпадъци“* задължените лица са домакинствата и лицата, които образуват битови отпадъци и подобни на битовите отпадъци.

Тези лица са отговорни за изхвърлянето, включително разделното събиране и изхвърляне на битовите отпадъци в определените за целта съдове и места и за заплащане на разходите за услугите по временно съхраняване, събиране, транспортиране и третиране на отпадъците.

Задължените в схемата лица също заплащат ежегодна такса за битови отпадъци, в размер определен от общинския съвет за всяко населено място поотделно. Целта на таксата битови отпадъци е прилагане на принципа „Замърсителят плаща“.